Afgørelse nr. 2/2002 truffet af Associeringsrådet EU-Den Tjekkiske Republik

den 27. marts 2002

om vedtagelse af de almindelige vilkår og betingelser for Den Tjekkiske Republiks deltagelse i Fællesskabets programmer

(2002/407/EF)

ASSOCIERINGSRÅDET HAR -

under henvisning til tillægsprotokollen til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Den Tjekkiske Republik på den anden side(1) vedrørende Den Tjekkiske Republiks deltagelse i Fællesskabets programmer, særlig artikel 1 og 2, og

ud fra følgende betragtninger:

(1) I henhold til artikel 1 i tillægsprotokollen kan Den Tjekkiske Republik deltage i Fællesskabets rammeprogrammer, særprogrammer, projekter eller andre foranstaltninger inden for en lang række områder. Efter protokollen kan der endvidere føjes andre EF-områder til listen.

(2) I henhold til artikel 2 i tillægsprotokollen fastsættes vilkårene og betingelserne for Den Tjekkiske Republiks deltagelse i disse aktiviteter af associeringsrådet.

(3) De specifikke betingelser, herunder de finansielle følger, for deltagelse i hvert fællesskabsprogram bør aftales mellem Kommissionen for De Europæiske Fællesskaber og Den Tjekkiske Republiks kompetente myndigheder -

TRUFFET FØLGENDE AFGØRELSE:

Artikel 1

Den Tjekkiske Republik kan deltage i alle de af Fællesskabets programmer, der er åbne for deltagelse fra central- og østeuropæiske kandidatlande, i overensstemmelse med bestemmelserne om vedtagelse af disse programmer.

Artikel 2

Den Tjekkiske Republik yder et finansielt bidrag til Den Europæiske Unions almindelige budget, der svarer til de specifikke programmer, som Den Tjekkiske Republik deltager i.

Artikel 3

Repræsentanter for Den Tjekkiske Republik kan deltage som observatører og for de punkter, der vedrører Den Tjekkiske Republik, i de forvaltningsudvalg, der er ansvarlige for at overvåge de programmer, som Den Tjekkiske Republik bidrager finansielt til.

Artikel 4

For projekter og initiativer, der forelægges af deltagere fra Den Tjekkiske Republik gælder så vidt muligt samme betingelser, regler og procedurer vedrørende de pågældende programmer som for medlemsstaterne.

Artikel 5

De specifikke vilkår og betingelser, herunder finansielle bidrag, for Den Tjekkiske Republiks deltagelse i hvert enkelt program aftales mellem Kommissionen og Den Tjekkiske Republiks kompetente myndigheder. Hvis Den Tjekkiske Republik anmoder om ekstern bistand fra Fællesskabet i henhold til Rådets forordning (EØF) nr. 3906/89 af 18. december 1989 om økonomisk bistand til visse lande i Central- og Østeuropa(2), kan ovennævnte specifikke vilkår og betingelser fastsættes på grundlag af en finansieringsprotokol.

Artikel 6

Denne afgørelse gælder i en ubegrænset periode.

Den kan opsiges skriftligt af hver part med seks måneders varsel.

Artikel 7

Senest tre år efter denne afgørelses ikrafttræden og hvert tredje år herefter kan associeringsrådet revidere gennemførelsen af afgørelsen på grundlag af Den Tjekkiske Republiks faktiske deltagelse i et eller flere af Fællesskabets programmer.

Artikel 8

Denne afgørelse træder i kraft på den første dag i måneden efter associeringsrådets vedtagelse af afgørelsen.

Udfærdiget i Bruxelles, den 27. marts 2002.

På associeringsrådets vegne

J. Kavan

Formand

(1) EFT L 317 af 30.12.1995, s. 45.

(2) EFT L 375 af 23.12.1989, s. 11. Senest ændret ved forordning (EF) nr. 2666/2000 (EFT L 306 af 7.12.2000, s. 1).